Ես սպանում եմ հսկաներին

Ես սպանում եմ հսկաներին (), կոմիքսների սահմանափակ շարք, որը ստեղծվել է սցենարիստ Ջո Քելլիի և նկարիչ Խ. Քեն Նիիմուրայի կողմից։ Շարքը թողարկվել է ամերիկյան Image Comics ընկերության կողմից, 2008 թվականի հուլիսից մինչև 2009-ի հունվար։

Կոմիքսը պատմում է դերային խաղերի սիրահար մի աղջկա մասին, որը մեծանում է և սկսում է կռվել իրական և երևակայական թշնամիների դեմ։

Սյուժե 
Տասներկուամյա դպրոցական Բարբարան շատ լուրջ ու պատասխանատու աղջիկ է, քանի որ նա զբաղվում է աշխարհի ամենավտանգավոր գործով` սպանում է հսկաներին։ Ամեն դեպքում, նա բոլորին այդպես է պատմում։ Ոչ ոք նրա պատմությունները լուրջ չի ընդունում։ Ուսուցիչներին նա բարկացնում է, հասակակիցները նրան չեն սիրում, իսկ ընտանիքը չի հասկանում։

Միայն Սոֆիան` նրա հասակակիցը, որը վերջերս է տեղափոխվել հարևան տուն, փորձում է ընկերանալ նրա հետ։ Դպրոցի հոգեբան միսս Մոլլին հնարավորության չափով ցանկանում է օգնել Բարբարային, որպեսզի նա ազատվի խնդիրներից, և հասկանալ, թե ինչու է աղջիկը խուսափում իրականությունից։

Սակայն Բարբարան նշան է տեսնում, որը ցույց էր տալիս, որ շուտով ինչ-որ սարսափելի բան է լինելու։ Եվ աղջիկը պետք է ուժերը չափի իր կյանքի ամենակարևոր և վտանգավոր ճակատամարտում։

Կերպարներ 
 Բարբարա Տորսոն` գլխավոր հերոսուհին, հինգերորդ դասարանի աշակերտուհի, որը փորձում է փախչել անձնական խնդիրներից դեպի երևակայական աշխարհ, որտեղ նա հերոս է, սպանում է հսկաներին մեծ Կովելեսկի մուրճով, որը տեղավորվում է պայուսակում, և նրա հետ ընկերություն են անում հոգիներն ու փերիները։ Խելացի է, լուրջ, սարկաստիկ, դյուրաբորբոք։
 Սոֆիա` Բարբարայի համադասարանցին ու հարևանուհին է։ Դպրոցում միակն է, որը ցանկանում է Բարբարայի հետ ընկերանալ։
 Միսս Մոլլի` դպրոցի երիտասարդ հոգեբան, ցանկանում է օգնել Բարբարային, որպեսզի նա ազատվի խնդիրներից։
 Թեյլոր` դպրոցական խուլիգան է, անընդհատ բարկացնում է Բարբարային։
 Կարեն` Բարբարայի ավագ քույրը։ Նրա շնորհիվ է ընտանիքը գոյատևում` նա պետք է աշխատի, հետո հավաքի տունն ու պատրաստի։ Նա ժամանակ չունի Բարբարայի համար։

Ժողովածու 
 2009 թվականին թողարկվել է կոմիքսների ժողովածու, որն իր մեջ ընդգրկում է բոլոր յոթ թողարկումները, փափուկ շապիկով (184 թերթ, ISBN 1-60706-092-2)։
 Նոյեմբերին Image Comics թողարկել է պինդ շապիկով ժողովածու` «Titan Edition» անունով (300 թերթ, ISBN 1-60706-173-2, ISBN 1-60706-172-4)։

Մրցանակներ 
Կոմիքսն IGN-ից «Լավագույն հինդի գրքի» համար մրցանակ է ստացել։ Ըստ New York Magazine-ի հեղինակ Դեն Քոիսի` այն դարձել է 2009 թվականի լավագույն տասը կոմիքսներից երրորդը, ինչպես նաև` ըստ Young Adult Library Services Association-ի ներառվել է դեռահասների համար տասը լավագույն գրաֆիկական վեպերի ցանկում։ 2011 թվականին կոմիքսը Մանգայի միջազգային մրցանակաբաշխությանն արժանացել է «Ոսկե մրցանակի»։

Ծանոթագրություններ

Արտաքին հղումներ